I. Introduzzjoni Wieħed mill-għanijiet fundamentali tal-Unjoni Ewropea, fit-tfassil tal-politiki tagħha, huwa li tiżviluppa politika Ewropea progressiva u komprensiva dwar il-migrazzjoni; politika li tkun imsejsa fuq is-solidarjetà u r-responsabbiltà[1]. Fl-4 ta' Mejju l-Kummissjoni ppreżentat Komunikazzjoni dwar il-Migrazzjoni[2]. L-għan ta' din il-Komunikazzjoni kien li l-proposti ta' politika li tfasslu reċentement u dawk li għad iridu jitfasslu jitpoġġew f'qafas li jikkunsidra l-aspetti relevanti kollha u li jippermetti lill-UE u lill-Istati Membri tagħha jamministraw l-asil, il-migrazzjoni u l-mobbiltà ta' ċittadini ta' pajjiżi terzi b'mod komprensiv u koerenti. Ir-Rapport Annwali preżenti qiegħed jitressaq bħala tweġiba għat-talba li għamel il-Kunsill waqt l-adozzjoni tal-Patt dwar l-Immigrazzjoni u l-Asil tal-2008[3] u jkopri l-iżviluppi li saru matul l-2010 fl-implimentazzjoni tal-Patt u l-prijoritajiet relevanti tal-Programm ta' Stokkolma li kien adottat fl-2009[4], kemm fil-livell tal-UE u kif ukoll fil-livell nazzjonali. Dan ir-rapport tħejja abbażi ta' kontributi min-naħa tal-Istati Membri u ta' informazzjoni oħra, partikolarment rapporti mill-Punti ta' Kuntatt Nazzjonali (PKN) tan-Netwerk Ewropew dwar il-Migrazzjoni (NEM). Ir-rapport jagħti taqsira u valutazzjoni tal-iżviluppi li saru fil-livell tal-UE u fil-livell nazzjonali[5], u jressaq rakkomandazzjonijiet għal azzjoni ġejjiena. II. Id-dħul u r-residenza fl-UE People come to Europe in different ways and for different purposes. Il-mod li bih ċittadini ta' pajjiż terz jirnexxilhom jidħlu fl-UE jħalli effett dirett fuq id-drittijiet li jgawdu, partikolarment b'rabta mal-aċċess għas-suq tax-xogħol. Madanakollu, jeħtieġ li l-migranti li qegħdin jgħixu legalment fl-UE, hu x'inhu l-istatus speċifiku tagħhom, jintegraw ruħhom fis-soċjetà li tilqagħhom. Din hija responsabbiltà li tinqasam bejn il-migrant u s-soċjetà li jkun wasal fiha. 1. Il-migrazzjoni legali – l-iżgurar ta' dħul legali fl-UE 1.1 L-Isfidi Demografiċi u n-Nuqqas ta' Ħaddiema Il-popolazzjoni tal-UE , li fl-2010 kważi laħqet il-501 miljun, fl-2035 mistennija tiżdied għal 520.7 miljun biex imbagħad tonqos għal 505.7 miljun fl-2060. Filwaqt li fl-2010 kien hemm 3.5 persuni fl-età li jaħdmu (20-64) għal kull persuna ta' 65 sena jew aktar, fl-2060 il-proporzjon huwa mistenni li jkun 1.7 għal kull persuna[6]. Il-migrazzjoni hija l- fattur ewlieni fl-UE li jwassal għal bidla fil-popolazzjoni . Fl-2009, il-migrazzjoni netta lejn l-UE kienet ta' 857 000 ruħ, jiġifieri 63% taż-żieda totali tal-popolazzjoni. Fl-1.1.2003, l- għadd ta ’ ċittadini ta ’ pajjiżi terzi fl-EU b'25 Stat Membru kien ta' 16.2 miljun, jiġifieri 3.6% tal-popolazzjoni. Fl-2010, analiżi tal-popolazzjoni fuq il-bażi taċ-ċittadinanza fl-UE b'27 Stat Membru wriet li 20.1 miljun ruħ kienu ċittadini ta' pajjiż li mhuwiex wieħed mis-27 Stat Membru tal-UE (4% tal-popolazzjoni totali). L- akbar gruppi ta' ċittadini ta' pajjiżi terzi fl-UE huma t-Torok, il-Marokkini u l-Albaniżi. Fl-2009, aktar minn 770 000 ruħ ingħataw iċ-ċittadinanza ta' Stat Membru tal-UE, u dan jirrapreżenta żieda ta' 9% f'paragun mal-għadd medju li ġie rreġistrat fil-perjodu ta' bejn l-2004 u l-2008. Fl-2009 fl-UE nħarġu żewġ miljun permess ta' residenza lil ċittadini ta' pajjiżi terzi, tmienja fil-mija anqas mis-sena ta' qabel. L-għadd ta' permessi maħruġa għal attivitajiet bi ħlas naqas bi 28%, ċifra li tirrifletti l-effetti tal-kriżi ekonomika. Dawn il-permessi kienu jirrapreżentaw 24% tal-għadd totali ta' permessi li nħarġu fl-2009, meta mqabbla mas-27% għal raġunijiet ta' familja, 22% għal studju u 27% għal raġunijiet diversi oħrajn (relatati mal-protezzjoni, residenza mingħajr id-dritt ta' xogħol, eċċ). Din it-tendenza tirrefletti wkoll il-fuss ta' rimessi (flussi 'l barra mill-UE); fl-2009 r-rimessi tal-ħaddiema naqsu b'4% meta mqabbla ma' dawk tal-2008[7]. Iċ-ċifri ta' hawn fuq juru li l-UE qiegħda tħabbat wiċċha ma' problema strutturali f'dak li huwa l-żvilupp demografiku tagħha. Minkejja rata tal-qgħad ta' kważi għaxra fil-mija, li jfisser li aktar minn 23 miljun ruħ jinsabu bla xogħol, qiegħed jiġi rrapurtat ħafna nuqqas ta' ħiliet differenti. L-Istħarriġ Annwali dwar it-Tkabbir tal-2010[8] juri li d-domanda għall-ħaddiema ssoktat tikber u li, minkejja livelli għoljin tal-qgħad, xi impjegaturi mhumiex jirnexxielhom isibu l-persuni bil-ħiliet li għandhom bżonn biex jimlew il-postijiet tax-xogħol battala li qegħdin joffru. Sabiex issostni l-irkupru ekonomiku u tħares is-sistema ta' sigurtà soċjali tal-Ewropa, l-UE jeħtiġilha tindirizza l-asimetrija li teżisti bejn il-ħiliet u d-domanda tas-suq tax-xogħol mill-aktar fis. Dan il-punt huwa enfasizzat fl-Istrateġija Ewropa 2020, partikolarment fil-linji gwida dwar l-impjiegi u l-Komunikazzjoni ewlenija 'Aġenda għall-Ħiliet Ġodda u l-Impjiegi'. L-istrateġija Ewropa 2020 torbot lill-UE li tilħaq rata ta' impjiegi ta' 75% sal-2020, u kif ukoll li tipprovdi simetrija aħjar bejn il-ħiliet li jinksibu mill-persuni permezz tal-edukazzjoni u t-taħriġ u l-ħtiġiet reali fis-suq tax-xogħol. L-ewwel tweġiba politika predominanti tal-Istati Membri għall-isfidi tal-ħiliet hija li jtejbu l-"impjegabbiltà" tal-popolazzjoni nazzjonali li taħdem permezz ta' titjib fl-edukazzjoni u t-taħriġ, jżidu r-rata tal-impjiegi fost in-nisa, il-ħaddiema aktar anzjani, iċ-ċittadini bi sfond ta' migrazzjoni u ċ-ċittadini ta' pajjiżi terzi b'residenza legali fl-Istati Membri, u kif ukoll permezz tal-preferenza tal-Unjoni. Madanakollu, meta titqies is-serjetà tal-asimetrija tal-ħiliet fis-swieq tax-xogħol Ewropej u kif ukoll l-iżviluppi demografiċi irreversibbli[9], politika organizzata sew dwar il-migrazzjoni legali u l-integrazzjoni, konformi mal-programm ta' Stokkolma u sostnuta mill-istrumenti legali tal-UE li ser jissemmew aktar 'il quddiem, għandha rwol ċentrali biex tiżgura l-kompetittività fit-tul tal-UE u, fl-aħħar mill-aħħar, il-mudell soċjali tagħha fil-ġejjieni. L-immigranti taw kontribut sostanzjali għall-ekonomiji tal-UE. Fil-perjodu bejn l-2000 u l-2005, l-immigranti minn pajjiżi terzi fl-UE kienu responsabbli minn aktar minn kwart taż-żieda globali fl-impjiegi u minn 21% tat-tkabbir medju tal-PDG fl-UE-15. Dan is-sehem dejjem jikber ta' ħaddiema migranti kkonsista minn impjiegi bi kwalifiki għoljin f'setturi li qegħdin jikbru, iżda wkoll minn impjiegi li jitolbu taħlita ta' ħiliet aktar bażiċi. Għaldaqstant, il-ġestjoni effettiva tal-migrazzjoni u l-promozzjoni tal-parteċipazzjoni u l-inklużjoni effettivi fis-swieq tax-xogħol u fis-soċjetajiet tagħna tal-għadd kbir ta' immigranti li diġà qegħdin jgħixu legalment fl-UE huma essenzjali sabiex jinkisbu l-għanijiet stabbiliti fl-Istrateġija Ewropa 2020 b'rabta mal-impjiegi. F'dam il-qafas, bħalissa l-Kummissjoni qiegħda tistabbilixxi għadd ta' strumenti għall-analiżi tat-tqabbil tal-ħiliet mal-impjiegi disponibbli, bħall-Panorama komprensiva tal-UE dwar il-Ħiliet li ser tkun disponibbli fl-2012, l-istrument ta' Monitoraġġ tal-Postijiet Vakanti fl-Ewropa, il-Bulettin Ewropew dwar il-Mobbiltà tal-Impjiegi u t-tbassir fuq perjodu twil li tagħmel is-CEDEFOP dwar id-domanda u l-provvista ta' ħiliet. Fl-2012 il-Kummissjoni biħsiebha tippreżenta Green Paper li ser tesplora dawn il-kwistjonijiet. Huwa importanti ħafna li, ladarba l-migranti jkunu qegħdin jirresjedu b'mod legali fl-UE, huma għandhom igawdu minn aċċess mhux diskriminatorju għall-impjiegi skont il-ħiliet u l-esperjenza tagħhom, u jkollhom il-possibbiltà li jipparteċipaw bis-sħiħ fil-ħajja soċjoekonomika, politika u kulturali tas-soċjetajiet li jkunu jgħixu fihom. F'dan l-isfond, sabiex jintlaħqu l-għanijiet tal-Istrateġija Ewropa 2020 huwa essenzjali li jittieħdu miżuri għall-iżgurar tar-rikonoxximent tal-ħiliet u l-kompetenzi li jinkisbu, għal aċċess mhux diskriminatorju għal servizzi soċjali u tal-impjiegi, kif ukoll għal koordinazzjoni aktar b'saħħitha bejn il-politiki ta' integrazzjoni u ta' inklużjoni. Bħalissa ma jeżisti l-ebda metodu miftiehem mifrux mal-UE dwar il-valutazzjoni ta' nuqqasjiet ta' ħaddiema/ħiliet fl-Istati Membri u dwar jekk ħaddiema minn pajjiżi terzi għandhomx il-ħiliet u l-kwalifiki meħtieġa biex ipattu għal dawn in-nuqqasijiet. Mhux l-Istati Membri kollha daħħlu sistemi fis-seħħ li jippermettulhom (jew lil impjegaturi li joperaw fit-territorju tagħhom) li jidentifikaw nuqqasijiet (futuri) ta' ħiliet u/jew kif dawn il-lakuni jkunu jistgħu jimtlew minn migranti b'ħiliet xierqa. Filwaqt li n-natura u d-daqs tan-nuqqasijiet (futuri) ta' ħiliet ivarjaw minn Stat Membru għal ieħor, l-Istati Membri kollha jikkondividu l-ħtieġa li jindirizzaw dawn in-nuqqasijiet. Pereżempju, f'dak li jikkonċerna s-settur tas-saħħa, sal-2012 il-Kummissjoni biħsiebha tressaq pjan ta' azzjoni sabiex tindirizza n-nuqqas ta' professjonisti fil-kamp tas-saħħa madwar l-UE. Dan il-pjan huwa konformi mal-"Aġenda għal Ħiliet u Impjiegi Ġodda"[10] li tħabbret ftit ta' żmien ilu. L-azzjoni konġunta dwar l-ippjanar tal-ħaddiema li tħabbret fl-istess Komunikazzjoni ser tgħin fl-identifikazzjoni tan-nuqqas ta' ħaddiema u ta' ħiliet fis-setturi tas-saħħa tal-Istati Membri. Huwa meħtieġ li jiġi indirizzat ir-rwol li l-immigrazzjoni ta' ċittadini ta' pajjiżi terzi b'ħiliet adegwati jista' jkollha biex tinstab soluzzjoni għal dawn in-nuqqasijiet. Kull miżura effettiva li tittieħed f'dan il-qasam tkun ta' benefiċċju għall-partijiet kollha involuti. L-Istati Membri ser jintlaqtu anqas min-nuqqas ta' ħaddiema, l-irġiel u n-nisa migranti ser ikunu jistgħu jilħqu l-potenzjal sħiħ tal-ħiliet u l-kwalifiki tagħhom u b'hekk l-UE tiżviluppa suq tax-xogħol attraenti għall-migranti. Il-Kummissjoni lesta ssostni l-isforzi tal-Istati Membri f'dan il-proċess u ser tippreżenta diversi strumenti biex jintlaħaq dan il-għan. - Jeħtieġ li l-Istati Membri, bl-appoġġ sħiħ tal-Kummissjoni, jindirizzaw l-asimetrija li teżisti bejn il-ħtiġiet tas-suq tax-xogħol u l-provvista ta' ħiliet . L-issodisfar ta' dawn il-ħtiġiet permezz ta' immigrazzjoni ġestita ta' ċittadini ta' pajjiżi terzi b'ħiliet xierqa għandu jkun fil-qalba ta' dan l-isforz. - Rikonoxximent aħjar fil-livell tal-UE tal-ħiliet u l-kwalifiki minn pajjiżi terzi jkun ifisser li l-ħaddiema jkunu jistgħu jużaw il-potenzjal sħiħ tagħhom fix-xogħol li jagħmlu. Swieq tax-xogħol li jkunu aktar ġeografikament flessibbli jippermettu li l-migranti jibdlu l-impjegaturi tagħhom, li possibbilment ikunu jinsabu fi Stati Membri differenti, b'mod aktar faċli. Din il-mobbiltà għandha tinkludi d-dritt li l-migranti jżommu d-drittijiet ta' residenza tagħhom u twassal għal tqabbil aħjar tal-provvista u d-domanda tas-swieq tax-xogħol. - Fil-qafas tal- Istrateġija UE 2020 , l-Istati Membri u l-UE għandhom iqisu r-rwol tal-immigrazzjoni biex tissolva l-problema tan-nuqqas ta' ħaddiema u ħiliet. 1.2 Il-Qafas Legali tal-UE Fil-livell Ewropew, kien biss fl-1999 li l-Istati Membri qablu li jistabbilixxu politika komuni dwar il-migrazzjoni[11]. Dan ifisser li dan huwa qasam ta' politika relattivament ġdid. Minn meta daħal fis-seħħ it-Trattat ta' Lisbona, id-deċiżjonijiet dwar il-politika tal-migrazzjoni bdew jittieħdu bil-proċedura leġiżlattiva normali. Fl-2010 l-effetti tal-kriżi ekonomika baqgħu jħallu impatt fuq l-iżvilupp tal-politika dwar il-migrazzjoni legali. Dan ħareġ fid-dieher fil-proċess leġiżlattiv dwar proposti tal-UE, li wera li kien proċess diffiċli fejn ftit sar progress b'rabta ma' diskussjonijiet fuq proposti ġodda. Dan kien il-każ minn Lulju tal-2010, meta l-Kummissjoni ppreżentat proposti dwar il-ħaddiema staġjonali[12] u impjegati trasferiti bejn il-kumpaniji (intra-corporate transferees – ICT)[13]. Barra minn hekk, il-Parlamenti nazzjonali bagħtu diversi opinjonijiet li kienu jikkontestaw ir-rispett tal-prinċipju tas-sussidjarjetà. Id-diskussjonijiet dwar il-propsota għal Direttiva għal 'permess uniku' u dwar id-drittijiet tal-migranti f'dak li għandu x'jaqsam mal-impjiegi baqgħu għaddejjin, iżda l-Parlament Ewropew u l-Kunsill għadhom ma laħqux ftehim dwarhom. L-UE tinsab fil-bżonn ta' sistema ta' migrazzjoni b'regoli flessibbli ta' ammissjoni, u li fl-istess ħin tiżgura standards komuni dwar il-kundizzjonijiet ta' dħul u residenza u dwar il-ħarsien xieraq tad-drittijiet tal-migranti. Għaldaqstant, huwa essenzjali li jintlaħaq ftehim dwar il-proposta ta' 'Permess Uniku'. Mingħajr dan il-permess, id-drittijiet tal-ħaddiema migranti legali ma jkunux jistgħu jitħarsu fil-livell tal-UE filwaqt li jkollu jibqa' jintuża l-approċċ frammentat li qiegħed jintuża bħalissa dwar il-formalitajiet amministrattivi u s-simplifikazzjoni. Bl-istess mod, il-proposti dwar il-ħaddiema staġjonali u l-ICT huma indispensabbli sabiex il-qafas leġiżlattiv tal-UE dwar il-migrazzjoni jkompli jiġi żviluppat. Id-Direttiva dwar l-ICT ser tgħin lill-UE tiżviluppa ekonomija innovattiva u bbażata fuq l-għarfien, li tiġbed lejha investiment minn kumpaniji multinazzjonali, fl-istess ħin li ssaħħaħ il-kompetittività tal-ekonomija tagħna. Id-Direttiva dwar il-ħaddiema staġjonali ser tgħin fil-ġlieda kontra l-isfruttament ta' grupp li huwa partikolarment vulnerabbli u biex jiġi pprovdut qafas komuni rapidu li jagħmilha possibbli li l-ħaddiema staġjonali jaħdmu fuq bażi temporanja fl-Ewropa. Is-sitwazzjoni tat-traspożizzjoni tad-Direttiva dwar il-'Karta Blu tal-UE', li għandha titlesta sa Ġunju tal-2011, lanqas ma hija waħda sodisfaċenti. Sa issa, kienu biss ftit dawk l-Istati Membri li kkomunikaw il-miżuri ta' traspożizzjoni tagħhom lill-Kummissjoni. L-iskema tal-Karta Blu tal-UE ddaħħal fis-seħħ pakkett ta' miżuri attraenti bħal dik li l-ħaddiema barranin jiġu trattati bl-istess mod bħall-ħaddiema nazzjonali, kundizzjonijiet favorevoli għar-riunifikazzjoni tal-familja u mobbiltà fil-pajjiżi tal-UE sabiex l-UE tkun tista' tattira persuni bi kwalifiki għoljin. Il-Kummissjoni ssoktat bl-evalwazzjoni tat-traspożizzjoni tad-Direttivi eżistenti (dwar ir-residenti fit-tul, l-istudenti u r-riċerkaturi) bil-għan li tippreżenta rapport aktar tard fl-2011. B'rabta mar-riunifikazzjoni tal-familja, xi Stati Membri identifikaw il-ħtieġa li jindirizzaw dak li qegħdin iqisu bħala l-abbuż mill-proċeduri ta' riunifikazzjoni tal-familja u bdew xi tibdil leġiżlattiv. Wara r-rapport li ħarġet fl-2008 dwar id-Direttiva tar-riunifikazzjonit tal-familja[14], sa tmiem din is-sena l-Kummissjoni ser tniedi Green Paper dwar ir-riunifikazzjoni tal-familja. Il-Kummissjoni individwat il-ħtieġa li tintensifika d-diskussjonijiet mal-partijiet interessati kollha, fosthom is-sħab soċjali, bil-għan li l-qafas legali għall-migrazzjoni legali jiġi żviluppat aktar. - L-Istati Membri għandhom jittrasponu d-Direttiva dwar il-"Karta Blu" bis-sħiħ sal-iskadenza ta' Ġunju tal-2011 . - Fil-ġejjieni qrib għandu jintlaħaq ftehim dwar l-abbozz tad- Direttiva dwar il-Permess Uniku . Fix-xhur li ġejjin għandu jinkiseb progress sinifikanti fid-diskussjonijiet dwar il- proposti dwar ix-Xogħol staġjonali u dwar it- trasferiment intern ta' ħaddiema ta' kumpaniji . - Għandha ssir ħidma ta' evalwazzjoni tat-traspożizzjoni tad-direttivi eżistenti. Din il-ħidma ser tippermetti l- identifikazzjoni ta' problemi ta' implimentazzjoni u ser tgħin biex tittejjeb il-leġiżlazzjoni eżistenti jew l-identifikazzjoni tal-ħtieġa ta' konsolidazzjoni tal-acquis kurrenti. 2. L-Asil – l-għoti ta' protezzjoni internazzjonali u l-iżgurar tas-solidarjetà Fl-2009 l-Istati Membri rreġistraw 266 400 applikazzjoni għall-asil, tnaqqis żgħir ta' 3% meta dan jitqabbel mal-257 815-il applikazzjoni li ġew irreġistrati fl-2010. Filwaqt li fl-2010 l-Polonja, l-Italja, l-Ungerija u Malta rċevew anqas applikanti għall-asil milli kienu rċevew fl-2009, ġew irreġistrati żidiet fil-Ġermanja, il-Belġju u l-Isvezja. Fl-2010, l-aktar pajjiżi importanti ta’ ċittadinaza tal-applikanti għall-asil fl-UE kienu, f’din l-ordni: l-Afganistan (20 580), ir-Russja (18 500), is-Serbja (17 715, mingħajr il-Kosovo*[15]), l-Iraq (15 800) u s-Somalja (14 350). Fl-2010, 55 095 applikant għall-asil ingħataw stejtus ta' protezzjoni fl-UE fi prima istanza (stejtus ta' refuġjat, ta' protezzjoni sussidjarja jew umanitarja). Għaldaqstant, ingħatat protezzjoni f'25% tad-deċiżjonijiet meħuda fi proċeduri ta' prima istanza. Fl-2009, 7 147 refuġjat ġew risistemati fl-UE minn pajjiżi terzi. L-għadd għall-2010 kien [sat-tielet kwart] ta' 3 848. | Fl-2010 l-progress leġiżlattiv fil-qasam tal-asil sar bil-mod u b'diffikultà. Il-koleġiżlaturi qablu li d-Direttiva dwar ir-Residenti fit-Tul tiġi estiża għall-benefiċjarji tal-protezzjoni internazzjonali, u għamlu xi progress dwar ir-Regolament ta' Dublin u dak dwar il-Eurodac u kif ukoll fir-rigward tad-Direttiva dwar il-Kwalifika. F'Ġunju tal-2011 il-Kummissjoni ser tadotta proposti mmodifikati dwar dawn iż-żewġ strumenti biex b'hekk tagħti spinta lin-negozjati dwar id-Direttiva dwar il-Kundizzjonijiet ta' Akkoljenza u dik dwar il-Proċeduri tal-Asil, li bħalissa huma weqfin għalkollox. L-adozzjoni fl-2010 tar-Regolament dwar it-twaqqif tal-Uffiċċju Ewropew ta' Appoġġ fil-Qasam tal-Asil (, EASO) kien żvilupp sinifikanti. Il-Kummissjoni qiegħda taħdem b'mod attiv sabiex l-EASO jibda jopera f'Ġunju ta' din is-sena fid-dawl tat-tisħiħ tal-kooperazzjoni prattika. Is-solidarjetà bejn l-Istati Membri hija meħtieġa bħala wieħed mill-komponenti tas-Sistema Ewropea Komuni tal-Asil (SEKA). Bħalissa jinsab għaddej proġett pilota ta' riallokazzjoni sabiex madwar 250 benefiċjarju mill-protezzjoni internazzjonali jiġu ttrasferiti minn Malta lejn għaxar Stati Membri. Dan ser jiġi estiż għal aktar żmien milli kien maħsub oriġinarjament sabiex jiffaċilta r-riallokazzjoni ta' migranti li waslu riċentement u li għandhom bżonn protezzjoni internazzjonali. Wara li f'Awwissu tal-2010 ressqet Pjan ta' Azzjoni lill-Kummissjoni Ewropea, il-Greċja bdiet taħdem fuq bidla komprensiva tas-sistema ta' asil u migrazzjoni tagħha, u rċeviet appoġġ mill-Kummissjoni, mill-Istati Membri, min-Norveġja, mill-UNHCR u minn sħab oħrajn tal-UE. Timijiet Esperti tal-Asil ikkoordinati mill-EASO ntbagħtu hemm biex jagħtu l-kontribut tagħhom. Il-Greċja diġà adottat leġiżlazzjoni ġdida u importanti fl-2010, u issa tinsab għaddejja bl-implimentazzjoni tagħha. Il-Programmi ta' Protezzjoni Reġjonali (PPR) fit-Tanzanija u fil-Lvant tal-Ewropa baqgħu għaddejjin; l-implimentazzjoni ta' PPR ġdid fir-reġjun tal-Qarn tal-Afrika bdiet f'Settembru, f'kooperazzjoni mill-qrib mal-UNHCR; u sar progress fuq l-iżvilupp ta' PPR ieħor fil-Grigal tal-Afrika (l-Eġittu, il-Libja u t-Tuneżija). Ir-risistemazzjoni hija essenzjali f'dan il-kuntest. In-negozjati dwar il-ħolqien ta' Programm Konġunt tal-UE dwar ir-Risistemazzjoni għandu jibda jopera u jilħaq l-għan tiegħu. Huma meħtieġa wkoll approċċ strateġiku u tmexxija politika politika dwar l-użu tar-risistemazzjoni. - In-negozjati fuq il-proposti leġiżlattivi kollha dwar l-asil għandhom jiġu ffinalizzati sal-iskadenza fl-2012. - L-avvenimenti reċenti fil-Mediterran u l-ħtieġa tar-ristrutturar tas-sistemi tal-asil ta' xi Stati Membri jikkonfermaw il-bżonn li jinħolqu proċedura komuni u stejtus uniformi fil-livell tal-UE . Dan jimplika leġiżlazzjoni tal-UE li tkun ta' kwalità ogħla , kooperazzjoni prattika msaħħa kkoordinata mill-EASO , impenn elaborat u konkret għas-solidarjetà u investiment akbar f'kooperazzjoni ma' pajjiżi terzi . - Il-Parlament Ewropew u l-Kunsill għandhom jilħqu ftehim dwar l- Iskema Konġunta tal-UE dwar ir-Risistemazzjoni . - Il-proġett pilota ta' risistemazzjoni tal-UE ma' Malta, ir-riformi leġiżlattivi li ġew adottati mill-Greċja u s-sostenn li ngħatat fl-implimentazzjoni tal-Pjan ta' Azzjoni huma eżempji konkreti tat- tlaqqigħ tar-responsabbiltà mas-solidarjetà li huwa meħtieġ għall- bini tas-SEKA . 3. L-Integrazzjoni – element ewlieni kemm għall-migranti u kif ukoll għas-soċjetajiet li jilqgħuhom Matul l-2010 l-aġenda politika madwar l-Ewropa tat prijorità kbira lil kwistjonijiet marbuta mal-migrazzjoni. Fuq in-naħa l-waħda, il-mexxejja Ewropej qegħdin jirrikonoxxu aktar l-importanza tal-koerenza bejn il-politiki dwar l-immigrazzjoni u dwar l-integrazzjoni kif ukoll l-isforzi li għandhom isiru mill-migranti b'residenza legali u mis-soċjetajiet li jilqgħuhom biex tiġi żgurata l-parteċipazzjoni ekonomika, soċjali, kulturali u politika tal-migranti. Fuq in-naħa l-oħra, l-attitudnijiet min-naħa ta xi partijiet fl-Ewropa dwar l-immigrazzjoni u l-integrazzjoni jistgħu jwasslu għal diskriminazzjoni u razziżmu, għalkemm ta' min isemmi li ħafna drabi l-fehmiet kontra l-migrazzjoni ma jkunux konnessi mar-realtajiet dwar il-migrazzjoni u mal-impatt tal-migrazzjoni fuq l-ekonomija. Minkejja l-isforzi, il-migranti għadhom qegħdin iħabbtu wiċċhom ma' tfixkil meta jiġu biex jipparteċipaw fis-soċjetajiet Ewropej. Sabiex dawn l-isfidi jiġu indirizzati, fl-2010 l-Ministri responsabbli mill-integrazzjoni ltaqgħu f'Zaragoza fejn ikkonfermaw l-impenn tagħhom għall-'Integrazzjoni bħala l-ixprun għall-iżvilupp u l-koeżjoni soċjali'.[16] Il-Kummissjoni nediet proġett pilota biex tidentifika xi indikaturi għall-monitoraġġ tar-riżultati tal-politiki ta' integrazzjoni. Hija bdiet ukoll tiżviluppa l-hekk imsejħa 'moduli Ewropej' biex issostni l-politiki u l-prattiki ta' integrazzjoni fil-livell nazzjonali u f'dak lokali. Diġà saru żewġ laqgħat tal-Forum Ewropew dwar l-Integrazzjoni filwaqt li l-Websajt Ewropea dwar l-Integrazzjoni kompliet tiġi żviluppata. Ġie ppubblikat ukoll it-tielet Manwal dwar l-Integrazzjoni. Fil-livell nazzjonali, bosta Stati żviluppaw pjani nazzjonali għall-integrazzjoni u/jew stabbilixxew korpi konsultattivi li għandhom jibdew jintalbu pariri dwar kwistjonijiet ta' integrazzjoni. Uħud minnhom għamlu tibdiliet fil-leġiżlazzjoni tagħhom biex jintroduċu testijiet fuq ċiitadini ta' pajjiżi terzi li jivvalutaw l-integrazzjoni tagħhom. Il-formalizzazzjoni tad-drittijiet u l-obbligi ta' migranti li jkunu għadhom kemm waslu permezz ta' "kuntratt ta' ammissjoni u integrazzjoni" ssoktat f'xi Stati Membri. F'ħafna Stati Membri ngħatat attenzjoni speċjali għall-ħtieġa li jiġi mgħallem l-ilsien tas-soċjetà ospitanti u biex jiġu indirizzati r-rati tal-qgħad li qed jiżidedu fost il-migranti, filwaqt li ttieħdu miżuri biex jissaħħaħ l-aċċess għall-impjiegi. Ix-xejra li jiġu żviluppati strateġiji komprensivi u sistemi ta' monitoraġġ biex isir segwitu tar-riżultati ssoktaw f'bosta Stati Membri. Madanakollu huma meħtieġa aktar sforzi biex tissaħħaħ l-effettività tal-integrazzjoni. Jeħtieġ li l-UE tirrikonoxxi u ssostni l-kontribut tal-migranti għat-tkabbir ekonomiku, filwaqt li tiżgura l-koeżjoni soċjali. Huwa biss permezz tal-iżgurar progressiv tal-integrazzjoni ekonomika u soċjali effettiva ta' ċittadini ta' pajjiżi terzi b'residenza legali li l-UE tkun tista' tikseb aċċettazzjoni aktar wiesgħa tal-migrazzjoni, fl-istess ħin li tippromwovi l-valuri li huma l-aktar għal qalb l-Ewropa. Għandha tiġi inkoraġġita s-sinerġija bejn l-inizjattivi ta' politika individwati fil-kuntest ta' politika dwar il-migrazzjoni u l-firxa ta' inzijattivi ta' politika orizzontali biex tiġi żgurata tweġiba ta' politika li tkun xierqa u komprensiva. Għall-Kummissjoni, approċċ 'minn isfel għal fuq' imsejjes fuq governanza organizzata sew fil-livell lokali/reġjonali huwa l-aħjar mod biex tkun tista' tilħaq dan il-għan. Il-Kummissjoni ser tipprovdi inċentivi u sostenn għal dawn l-azzjonijiet. Il-Komunikazzjoni dwar "Aġenda Ewropea dwar l-Integrazzjoni ta' Ċittadini ta' Pajjiżi Terzi", u kif ukoll id-Dokument ta' Ħidma tal-Persunal tal-Kummissjoni li qiegħed jakkumpanjaha, żewġ dokument li dalwaqt jiġu adottati mill-Kummissjoni, ser jistabbilixxu l-viżjoni tal-Kummissjoni dwar l-integrazzjoni. - L-UE għandha tiżgura progressivament l-integrazzjoni soċjali u ekonomika effettiva ta' ċittadini ta' pajjiżi terzi b'residenza legali – kemm nisa u kif ukoll irġiel – sabiex twettaq il-potenzjal sħiħ tal-migrazzjoni, tat-tkabbir u tal-koeżjoni. - L-UE tista' tlaqqa' l-kontribut tal-migranti għat-tkabbir ekonomiku mal- koeżjoni soċjali . Jekk l-Istati Membri jinkorporaw il-kwistjonijiet marbuta mal-integrazzjoni u l-inklużjoni fl-oqsma ta' politika rilevanti kollha, huma jkunu jistgħu jiksbu riżultati tanġibbli. L-aħjar mod kif dan jista' jinkiseb huwa permezz ta' approċċ 'minn isfel għal fuq' imsejjes fuq sistema ta' governanza effettiva fil-livell lokali/reġjonali. - Għandha tiġi stabbilita strateġija proattiva ta' informazzjoni u komunikazzjoni, kemm fil-livell tal-UE u kif ukoll fil-livell nazzjonali, u dan biex il-perċezzjoni pożittiva tal-migranti tissaħħaħ kemm jista' jkun. III. L-INDIRIZZAR TAL-MIGRAZZJONI IRREGOLARI BIEX TIġI FFAċILITATA L-MIGRAZZJONI REGOLARI Fl-2009, l-għadd ta' ċittadini ta' pajjiżi terzi fuq soġġorn irregolari li nqabdu fl-UE-27 kien ta' madwar 570 000 (7% anqas milli fl-2008). L-Istati Membri rritornaw madwar 253 000 ċittadin ta' pajjiżi terzi (4.7% aktar milli fl-2008). Fl-2010, 63% (jiġifieri madwar 20 000 detenzjoni) ta' qsim illegali tal-fruntiera fl-UE nqabdu fit-tielet kwart tal-2010 fil-fruntiera fuq l-art bejn il-Greċja u t-Turkija. | Huwa importanti ferm li politika koerenti u kredibbli tal-UE dwar l-immigrazzjoni tkun ikkaratterizzata minn miżuri effettivi bil-għan li jiġġieldu l-immigrazzjoni irregolari u li jiżguraw fruntieri sikuri, iżda din il-politika għandha tkun waħda ġusta u li tirrispetta d-drittijiet tal-bniedem. 1. L-istrumenti għall-ġlieda kontra l-migrazzjoni irregolari F'dawn l-aħħar snin ġew adottati żewġ strumenti legali ewlenin – id-Direttiva dwar ir-Ritorn 2008/115/KE u d-Direttiva dwar is-Sanzjonijiet fuq Min Iħaddem 2009/52/KE. Illum dawn jinsabu fis-seħħ, iżda t-traspożizzjoni tagħhom xejn mhija waħda sodisfaċenti, partikolarment fir-rigward tad-Direttiva dwar ir-Ritorn, li l-iskadenza għall-implimentazzjoni tagħha għalqet fl-24 ta' Diċembru tal-2010. Din hija r-raġuni għaliex it-traspożizzjoni sħiħa u f'waqtha hija essenzjali. Dawn id-dispożizzjonijiet, li jikkonferixxu drittijiet b'mod dirett lill-migranti jistgħu, u fil-fatt diġà qegħdin, jiġu invokati fi proċeduri quddiem il-qrati nazzjonali u jiġu applikati b'mod dirett fil-livell nazzjonali, indipendentement minn jekk tkunx saret it-traspożizzjoni tal-leġiżlazzjoni. Il-kontroll imsaħħaħ tal-fruntieri u l-kooperazzjoni ma' pajjiżi terzi, prinċipalment permezz ta' ftehimiet ta' riammissjoni, diġà taw prova tal-effettività tagħhom, kif intwera f'xi Stati Membri li rrappurtaw dwar l-effett ta' deterrent tagħhom u dwar arranġamenti ta' ritorn li jiffunzjonaw aħjar. Madanakollu, għad fadal lok għal titjib tal-effiċjenza tal-ftehimiet ta' riammissjoni fil-livell tal-UE, kif ġie stabbiliti fil-Komunikazzjoni tal-Kummissjoni dwar l-Evalwazzjoni tal-Ftehimiet ta' Riammissjoni tal-UE (COM(2011)76). Huwa ċar ukoll li l-għadd akbar ta' titjiriet konġunti ta' ritorn ikkoordinati mill-Frontex fl-2010 kienu ta' suċċess, u dan wassal biex l-aġenzija tingħata aktar appoġġ u żidiet fil-mezzi finanzjarji tagħha. Barra minn hekk, issa qiegħda ssir l-implimentazzjoni tad-29 miżura miftiehma mill-Kunsill għat-tisħiħ tal-protezzjoni tal-fruntieri esterni u għall-ġlieda kontra l-immigrazzjoni irregolari. Fid-Dokument ta' Ħidma tal-Persunal[17] tagħha dwar l-issodisfar ta' dawn id-29 miżura, il-Kummissjoni ħejjiet rapport iddettaljat tal-progress li nkiseb fir-rigward ta' kull miżura, b'enfasi speċjali fuq ir-rwol tal-Frontex, l-iżviluppar tal-EUROSUR u d-djalogu li għaddej dwar il-migrazzjoni mal-pajjiżi ewlenin ta' oriġini u ta' tranżitu bħala parti mill-implimentazzjoni tal-Approċċ Globali. Dawn il-miżuri għandhom jiġu aċċellerati u jingħataw prijorità. Id-Direttiva dwar il-prevenzjoni u l-ġlieda kontra t-traffikar tal-bnedmin, u l-protezzjoni tal-vittmi, il-Koordinatur tal-UE Kontra t-Traffikar maħtur mill-Kummissjoni u l-websajt dwar il-ġlieda kontra t-traffikar tal-bnedmin[18] li tnediet fl-2010 taw setgħat u modi ġodda lill-Kummissjoni biex tkun tista' tiġġieled din is-sura moderna ta' jasar. Ir-rapport ta' implimentazzjoni li ġie adottat ftit taż-żmien ilu fir-rigward tad-Direttiva 2004/81/KE[19] dwar il-permessi ta' residenza għall-vittmi tat-traffikar ukoll sejjaħ għal aktar protezzjoni effettiva, li għandha tgħin ukoll biex jinqabdu n-netwerks ta' traffikanti. - Sa Lulju tal-2011 l-Istati Membri għandhom jittrasponu bis-sħiħ id- Direttiva dwar is-Sanzjonijiet fuq Min Iħaddem , li hija essenzjali fil-ġlieda kontra l-migrazzjoni irregolari u għall-kredibbiltà tal-migrazzjoni legali. - L-Istati Membri għandhom iżidu l-miżuri kontra t-traffikar tal-bnedmin, fosthom l-assistenza lill-vittmi skont id-Direttiva 2004/81/KE bil-għan tal-qbid ta' netwerks ta' traffikanti u għat-tisħiħ tad-drittijiet tal-vittmi. - Id-Direttiva dwar ir-Ritorn għandha tiġi trasposta u implimentata bis-sħiħ mill-Istati Membri, li għandhom ikomplu jagħmlu użu mill-opportunità li tingħata mid-Direttiva biex it-tluq volontarju jiġi inkoraġġut bħala l-mod ippreferut ta' ritorn. - L-użu ta' titjiriet konġunti ta' ritorn għandu jissokta, billi jsir użu sħiħ mill-Fond Ewropew għar-Ritorn u mill-koordinazzjoni tal-FRONTEX, u anke mill-preżenza ta' sistemi ta' sorveljanza tar-ritorn sfurzat kif inhu stipulat fid-Direttiva dwar ir-Ritorn. - L-Istati Membri għandhom iżidu projbizzjoni ta' dħul fl-SIS b'mod sistematiku sabiex id-dimensjoni Ewropea ta' projbizzjoni ta' dħul li tinsab fid-Direttiva dwar ir-ritorn tidħol fis-seħħ bis-sħiħ. 2. Il-kontroll effettiv tal-fruntieri Fl-2010 l-Kummissjoni pproponiet Regolament dwar il-ħolqien ta' mekkaniżmu ta' evalwazzjoni li jivverifika l-applikazzjoni korretta tal- acquis ta' Schengen. Fid-dawl ta' esperjenzi reċenti, l-adozzjoni ta' dan ir-Regolament għandha ssir bi prijorità, biex b'hekk l-UE tkun mgħammra aħjar biex tinforza l-applikazzjoni korretta tar-regoli u biex tieħu l-miżuri xierqa jekk dan ma jkunx il-każ. L-iżvilupp tas-Sistema ta' Informazzjoni dwar il-Viża (, VIS) ssokta bl-iffinalizzar tat-tieni u t-tielet fażi maġġuri ta' ttestjar minn total ta' erba' fażijiet. Intlaħaq ftehim aħħari dwar l-ispeċifiċitajiet tekniċi għall-interazzjoni tas-SIS II mas-sistemi nazzjonali. L-Istati Membri komplew iħejju t-triq sabiex l-EUROSUR tiġi stabbilita skont il-programm. Gradwalment, il-EUROSUR ser tistabbilixxi mekkaniżmu li permezz tiegħu l-awtoritajiet tal-Istati Membri li jissorvlejaw il-fruntiera jkunu jistgħu jikkooperaw u jaqsmu informazzjoni operazzjonali ma' xulxin u mal-Frontex, biex b'hekk isaħħu l-kontroll tal-fruntiera esterna taż-żona ta' Schengen, speċjalment il-fruntiera bil-baħar fin-nofsinhar u l-fruntiera fuq l-art fil-lvant, u sabiex il-ġlieda kontra l-migrazzjoni irregolari u l-kriminalità transkonfinali tingħata spinta 'l quddiem. Matul is-sena li għaddiet, l-UE ħabbtet wiċċja ma sitwazzjonijiet kritiċi fil-fruntieri tagħha, fejn iffaċċjat influssi kbar ta' migranti irregolari. Din kienet, u għadha, tirrappreżenta prova maġġuri għall-kapaċità tal-UE li tirreaġixxi malajr u b'mod effiċjenti, filwaqt li l-Istati Membri li l-aktar intlaqtu direttament minn movimenti migratorji kellhom bżonn għajnuna fi spirtu ta' solidarjetà. Illum il-kisbiet tal-Frontex huma rikonoxxuti minn bosta bnadi u jeżisti qbil ġenerali dwar il-ħtieġa li r-rwol ta' din l-aġenzija jittejjeb sabiex issir aktar effettiva. Ir-riżultati ta' azzjonijiet konġunti tal-UE fi kriżijiet relatati mal-fruntiera kienu mħallta. Fuq in-naħa l-waħda, l-UE u l-Istati Membri wrew li huma kapaċi jagħtu risposta deċiżiva biex jindirizzaw l-isfidi speċifiċi li jkun qed iħabbat wiċċu magħhom Stat Membru partikolari fil-kontroll effettiv tal-fruntieri esterni tiegħu. Għall-ewwel darba, wara t-talba li għamlet il-Greċja fir-rigward ta' pressjoni fuq il-fruntiera fuq l-art bejnha u t-Turkija, sar użu mit-Timijiet ta' Intervent Rapidu fil-Fruntieri (, RABIT) tal-Frontex. L-użu rapidu tar-RABIT, li huma appoġġjati b'mod qawwi mill-parteċipazzjoni tal-Istati Membri, stabbilizzat is-sitwazzjoni u naqqset l-għadd ta' wasliet meta mqabbel mal-ogħla ammonti li kienu daħlu fl-2010. Riċentement Malta talbet li jsir użu mir-RABIT fid-dawl tas-sitwazzjoni fin-nofsinhar tal-Mediterran. Min-naħa l-oħra, waħda mit-tagħlimiet li ttieħdu minn dawn iċ-ċirkostanzi hija li l-kooperazzjoni msaħħa u l-applikazzjoni uniformi tal- acquis għandhom jiġu żgurati aħjar u b'mod aktar effettiv mill-Istati Membri kollha. L-azzjoni preventiva u kkoordinata tal-UE fil-konfront tal-pajjiżi ta' oriġini għadha dgħajfa u tieħu ħafna żmien. - Il-Parlament Ewropew u l-Kunsill għandhom jilħqu qbil dwar l- emendi proposti għar-Regolament tal-FRONTEX malajr kemm jista' jkun, sabiex tiġi pprovduta bażi legali xierqa li ssaħħaħ il-funzjonament tal-aġenzija. - Il-postijiet kollha fejn tinqasam il-fruntiera taż-żona ta' Schengen għandhom jiġu mgħammra b'mod adegwat, is-sorveljanza tal-fruntiera għandha tiġi żgurata tajjeb , u l- għassiesa tal-fruntiera għandhom jitħarrġu fl-użu ta' għodod ġodda tal-IT, kif inhu stipulat fil-Kodiċi tal-Fruntieri ta' Schengen. - Il-mekkaniżmu ta' evalwazzjoni ta' Schengen li ġie propost għandu jiġi adottat saibex tiġi inkoraġġita l-fiduċja reċiproka fost l-Istati Membri u l-istituzzjonijiet tal-UE dwar l-applikazzjoni korretta, uniformi u koerenti tal-Acquis ta' Schengen. - Għandha tiġi kkunsidrata l-vijabbiltà tat-twaqqif ta' Sistema Ewropea ta' Għassiesa tal-Fruntiera. - Il-kooperazzjoni lokali dwar Schengen għandha tintuża bis-sħiħ sabiex tiġi żgurata proċedura tal-viża li tkun armonizzata u ssimplifikata bis-sħiħ, partikolarment għall-benefiċċju ta' vjaġġaturi ta' rieda tajba. - Bil-għan li tiġi żviluppata sistema totalment affidabbli ta' kontroll tal-fruntiera tal-UE, l-Istati Membri għandhom jissuktaw iwittu t-triq għat-twaqqif tal- EUROSUR, u jesploraw kemm ikun mixtieq li jiddaħħlu fis-seħħ sistema ta' dħul/ħruġ u programm ta' vjaġġaturi rreġistrati. - Sabiex il-kontrolli fil-fruntieri esterni jiġu kkordinati, fl-2012 il-Kummissjoni ser tippreżenta proposti bil-għan li ttejjeb il- kooperazzjoni bejn l-aġenzija Frontex, il-EUROPOL, u l-awtoritajiet doganali u tal-pulizija nazzjonali. IV. MINORENNI MHUX AKKUMPANJATI – SFIDA SPEċIFIKA Il-minorenni mhux akkumpanjati ħaqqhom attenzjoni speċifika. Ħafna minn dawn it-tfal huma applikanti għall-asil u, f'dan il-kuntest, huma protetti mil-leġiżlazzjoni dwar l-asil, iżda hemm ukoll dawk li jaslu fit-territorju tal-UE b'mod irregolari. Dawn tal-aħħar huma fl-aktar qagħda vulnerabbli. F'dawn l-aħħar snin, il-parti l-kbira tal-Istati Membri esperjenzaw żieda fl-għadd ta' minorenni mhux akkumpanjati li jaslu fit-territorju tagħhom, u dan il-fatt qiegħed inebbaħ dejjem aktar il-ħtieġa ta' azzjoni min-naħa tal-UE. Bi tweġiba għal din il-ħtieġa, fl-2010 l-Kummissjoni adottat Pjan ta' Azzjoni dwar il-Minorenni mhux Akkumpanjati (2010 – 2014),[20] li f'Ġunju serva bħala l-bażi tal-konklużjonijiet tal-Kunsill.[21] Il-Pjan ta' Azzjoni ppreżenta approċċ komuni tal-UE msejjes fuq il-prinċipju tal-aħjar interessi tat-tfal u identifika diversi linji ewlenin għal azzjonijiet bħall-prevenzjoni, l-akkoljenza u l-identifikazzjoni ta' soluzzjonijiet fit-tul. Il-Pjan ta' Azzjoni rrikonoxxa wkoll li biex il-protezzjoni tal-minorenni mhux akkumpanjati tirnexxi, hemm bżonn ta' aktar kooperazzjoni mill-qrib bejn l-Istati Membri, l-EASO, l-istituzzjonijiet tal-UE u l-partijiet interessati. L-implimentazzjoni tal-Pjan ta' Azzjoni għadha għaddejja. Is-seminar tal-2010 tal-Presidenza Belġjana bl-isem 'Minorenni mhux Akkumpanjati: it-tfal li jaqsmu l-fruntieri esterni tal-UE biex ifittxu l-protezzjoni' wassal għall-adozzjoni ta' sett komprensiv ta' rakkomandazzjonijiet li enfasizzaw, fost aspetti oħrajn, l-importanza li jiġu stabbiliti proċeduri li jwasslu għall-identifikazzjoni rapida ta' minorenni mhux akkumpanjati fil-fruntiera. Skont ir-rapporti mressqa mill-Istati Membri fl-2010, kien hemm varjazzjonijiet kbar fl-għadd ta' minorenni mhux akkumpanjati li waslu fit-territorju tagħhom, minn ftit sa 6 000. Xi Stati Membri organizzaw kampanji ta' informazzjoni mmirati fil-pajjiżi ta' oriġini dwar il-perikli tal-migrazzjoni irregolari ta' minorenni mhux akkumpanjati. Stati Membri oħrajn żviluppaw strumenti li jivvalutaw l-età ta' minorenni mhux akkumpanjati. - L-UE u l-Istati Membri għandhom jissoktaw bl-implimentazzjoni tal- Pjan ta' Azzjoni dwar il-Minorenni mhux Akkumpanjati V. ID-DIMENSJONI ESTERNA TAL-POLITIKA TAL-UE DWAR IL-MIGRAZZJONI – L-APPROċċ GLOBALI Fl-2010 l-applikazzjoni tal-istrumenti eżistenti tal-Approċċ Globali għall-Migrazzjoni fil-livell globali żdiedet sabiex tiġi żviluppata d-dimensjoni esterna tal-politika ta' migrazzjoni tal-UE. Notevolment, l-interess fis-Sħubijiet għall-Mobbiltà qiegħed jikber. Diversi Stati Membri semmew il-parteċipazzjoni fi Sħubijiet għall-Mobbiltà, kif ukoll ir-rieda tagħhom li jimpenjaw ruħhom fi sħubijiet ġodda. Kompliet il-kooperazzjoni mar-Repubblika tal-Moldova, mal-Kap Verde u mal-Ġeorġja fil-qafas tas-Sħubijiet għall-Mobbiltà. Barra minn hekk, saru diskussjonijiet mal-Armenja u mal-Gana dwar Sħubijiet għall-Mobbiltà ġodda. Fil-ġejjieni qrib il-Kummissjoni biħsiebha wkoll tibda djalogi bil-għan li jiġu konklużi Sħubijiet għall-Mobbiltà mal-pajjiżi tan-Nofsinhar tal-Mediterran. Filwaqt li komplew bil-ħidma fuq il-kooperazzjoni bilaterali tagħhom, l-Istati Membri aġixxew aktar flimkien f'inizjattivi konġunti fil-livell tal-UE. Wara r-reviżjoni tal-Ftehim ta' Cotonou, inbeda djalogu dwar il-migrazzjoni mal-pajjiżi tal-Afrika, il-Karibew u l-Paċifiku (AKP). L-Osservatorju (tal-AKP) dwar il-Migrazzjoni ġie inawgurat f'Ottubru tal-2010. Matul it-tielet Samit bejn l-Afrika u l-UE li sar f'Novembru fi Tripli ġie adottat Pjan ta' Azzjoni ġdid għas-snin bejn l-2011 u l-2013. Dan il-pjan jaqa' taħt is-Sħubija bejn l-Afrika u l-UE dwar il-Mobbiltà u l-Impjiegi (, MME). Fi tmiem l-2010 nbdiet il-ħidma fuq l-orjentazzjoni ġejjiena tal-Proċess ta' Praga (Il-Bini ta' Sħubijiet għall-Mobbiltà). Id-Djalogu Strutturat dwar il-Migrazzjoni bejn l-Unjoni Ewropea u l-Amerika Latina ġie żviluppat ulterjorment. Tnediet Pjattaforma bejn l-UE u l-Istati Uniti għall-Kooperazzjoni dwar Kwistjonijiet ta' Migrazzjoni u Refuġjati. F'Ottubru tal-2010 saret laqgħa ta' djalogu mal-Indja dwar il-migrazzjoni. Dwar il-proċess ta' tkabbir, huwa importanti li ssir ħidma mill-qrib mal-pajjiżi kandidati sabiex il-politiki u l-prattiki tagħhom dwar il-migrazzjoni u l-asil jitqarrbu lejn l-istandards tal-UE. Qed tkompli tikber l-importanza li titfassal politika esterna aktar b'saħħitha dwar il-migrazzjoni. It-Trattat ta' Lisbona u l-ħolqien tas-Servizz Ewropew għall-Azzjoni Esterna (SEAE) pprovdew opportunitajiet ġodda u jitolbu riflessjoni dwar ir-rwol tal-Approċċ Globali għall-Migrazzjoni fil-kuntest usa' tar-relazzjonijiet esterni tal-UE. Huwa meħtieġ ukoll li d-dimensjoni esterna tal-politika tal-UE dwar il-migrazzjoni tirrefletti l-proċess li permezz tiegħu l-UE toħloq il-kundizzjonijiet għall-immodernizzar tas-swieq tax-xogħol tagħha skont l-Istrateġija Ewropa 2020. Għaldastant, l-Approċċ Globali għall-Migrazzjoni għandu jinkorpora aħjar l-għanijiet strateġiċi tal-Unjoni, kemm dawk esterni u kif ukoll dawk interni, b'rabta mal-migrazzjoni. - Huwa meħtieġ li d-dimensjoni esterna tal-politika tal-UE dwar il-migrazzjoni tirrefletti l-prijoritajiet tas-swieq tax-xogħol tal-UE u r-rwol tal-immigrazzjoni, f'konformità mal- Istrateġija Ewropa 2020 . - Jeħtieġ li l-Approċċ Globali għall-Migrazzjoni jsir qafas ta' politika aktar fit-tul, aktar ibbilanċjat u aktar sostenibbli biex jindirizza l- prijoritajiet ġeografiċi u tematiċi tal-UE. - L-Istati Membri, l-istituzzjonijiet tal-UE u l-aġenziji rilevanti tal-UE ser ikollhom ukoll jikkooperaw b'mod aktar effettiv sabiex jantiċipaw u ma jħallux li jseħħu l- flussi għall-għarrieda ta' migrazzjoni tal-massa , permezz ta' mekkaniżmu qawwi msejjes fuq il -prinċipju tas-solidarjetà kif ukoll fi sħubija mal-pajjiżi terzi . - L-UE ser toffri djalogu strutturat dwar il-migrazzjoni, il-mobbiltà u s-sigurtà lill-pajjiżi sħab tagħha, partikolarment lil dawk fin-Nofsinhar tal-Mediterran, bil-għan li tistabbilixxi s- Sħubijiet għall-Mobbiltà relatati, li ser ikopru inizjattivi dwar il-migrazzjoni legali u l-iffaċilitar tal-viżi. [1] Il-Programm ta' Stokkolma, it-2 ta' Diċembru 2009, il-Kunsill tal-Unjoni Ewropea 17024/09. [2] COM(2011) 248/3. [3] http://register.consilium.europa.eu/pdf/en/08/st13/st13440.en08.pdf. [4] http://eur-lex.europa.eu/LexUriServ/LexUriServ.do?uri=OJ:C:2010:115:0001:0038:MT:PDF. [5] Għal aktar dettalji ara d-Dokument ta' Ħidma tal-Persunal tal-Kummissjoni. [6] Id-dejta kollha hija dejta tal-Eurostat, sakemm ma jiġix indikat b'mod ieħor. [7] Eurostat, Statistics in focus, 40/2010. [8] Ir-Rapport dwar it-Tkabbir, MEMO/11/11, p. 3. [9] Eurostat, Statistics in Focus, 72/2008 "Ageing characterises the demographic perspectives of the European societies". [10] http://eur-lex.europa.eu/LexUriServ/LexUriServ.do?uri=COM:2010:0682:FIN:MT:PDF. [11] Il-konklużjonijiet tal-Kunsill Ewropew ta' Tampere. [12] COM(2010) 379 finali. [13] COM(2010) 378 finali. [14] 2003/86/KE. [15] * Skont il-UNSCR 1244/1999. [16] http://www.consilium.europa.eu/uedocs/cms_data/docs/pressdata/en/ec/115346.pdf. [17] SEC(2010) 1480 tas-26.11.2010. [18] http://ec.europa.eu/anti-trafficking/index.action. [19] COM(2010) 493. [20] COM(2010) 213. In-Netwerk Ewropew dwar il-Migrazzjoni (NEM) pprovda studju dwar il-minorenni mhux akkumpanjati (MMA) - (http://emn.intrasoft-intl.com/html/index.html). [21] http://www.consilium.europa.eu/uedocs/cms_data/docs/pressdata/en/jha/114900.pdf.